Dawn it-taħditiet huma parti minn sensiela għall-istudenti tal-Università tat-Tielet Età u għall-pubbliku inġenerali. Mill-Introduzzjoni: Il-letteratura hija dejjem imqarba. Dejjem tisfida l-ideat u r-regoli stabbiliti ta' żmienha. ́Iġġegħelna nħarsu lejn l-affarijiet b'mod differenti, b'mod li naraw realtajiet li qatt ma nkunu rajna qabel. Il-letteratura hija dejjem imqarba għax waqt li tibni fuq il-lingwa magħrufa, stabbilita, tkissirha u tibniha mill-ġdid, kif jidhrilha hi. Biex nuża espressjoni komuni, forsi ftit goffa, il-letteratura għandha alla għaliha. U aħna, bħala qarrejja, bħala semmiegħa tal-letteratura, dejjem nippretendu affarijiet mhux tas-soltu minnha. Ma rridux rendikont ġurnalistiku. Ma rridux trattat filosofiku, jew analiżi purament politika, jew soċjoloġika, jew psikoloġika. Aħna mil-letteratura nistennew il-mhux tas-soltu, is-sogru. Imma mhux sogru għall-gost tas-sogru. Mhux l-użu sempliċiment sensazzjonali tal-lingwa, jew il-promozzjoni ta' ideat u esperjenza sensazzjonali, biex jimpressjonaw. Għax mil-letteratura nistennew ukoll, b'xi mod, l-onestà.